สู้เต็มที่!โมนิก้าและทีมงาน
*วันนี้ “โมนิก้า” ขอแสดงความยินดีกับแฟนคลับ “ข่าวหุ้น” ที่ได้ติดตามเรื่องเม้าท์ชาวหุ้นเป็นประจำทุกวัน โดยเรื่องราวที่นำมาเล่าสู่กันฟังในช่วง 1 เดือนที่ผ่านมา ล้วนเป็นเรื่องของมุมมองของเซียนแต่ละคน รวมถึงท่าทีของคนจากฝั่งทางการต่อกรณีต่างๆ มีความรู้สึกเป็นอย่างไรกันบ้าง? เพราะสิ่งที่เกิดขึ้นในแต่ละวัน มันเป็นเรื่องที่เกี่ยวข้องกับทุกฝ่ายในตลาดหุ้นนะซี
19 ม.ค. 2559

*วันนี้ “โมนิก้า” ขอแสดงความยินดีกับแฟนคลับ “ข่าวหุ้น” ที่ได้ติดตามเรื่องเม้าท์ชาวหุ้นเป็นประจำทุกวัน โดยเรื่องราวที่นำมาเล่าสู่กันฟังในช่วง 1 เดือนที่ผ่านมา ล้วนเป็นเรื่องของมุมมองของเซียนแต่ละคน รวมถึงท่าทีของคนจากฝั่งทางการต่อกรณีต่างๆ มีความรู้สึกเป็นอย่างไรกันบ้าง? เพราะสิ่งที่เกิดขึ้นในแต่ละวัน มันเป็นเรื่องที่เกี่ยวข้องกับทุกฝ่ายในตลาดหุ้นนะซี
*เหมือนกับท่าทีของฝรั่งตาน้ำข้าวที่สาดหุ้นออกมาอย่างต่อเนื่อง มันเป็นผลมาจากปัจจัยลบโผล่ขึ้นมาราวกับดอกเห็ด จึงไม่คิดจะถือหุ้นติดไว้ในพอร์ตอีกต่อไป วานนี้ถึงเห็นยอดเทขายออกมาอีก 2.15 พันล้านบาท  รวมเบ็ดเสร็จตั้งแต่ต้นเดือนขายไปทั้งสิ้น 1.18 หมื่นล้านบาท ขณะที่นักลงทุนอื่นพยายามช่วยกันซื้อคนละนิดคนละหน่อย มันเป็นสถานการณ์ที่ทำให้รู้ว่า ของดีราคาถูกแบบนี้..หาไม่ได้ง่ายๆ นะจะบอกให้
*ด้วยเหตุนี้ถึงเห็นดัชนีเด้งขึ้นมาปิดที่ 1,245.05 จุด เหลือลบแค่ 0.80 จุด ด้วยมูลค่า 3.50 หมื่นล้านบาท ทั้งที่ช่วงเปิดเทรดดัชนีรูดลงไปทำจุดต่ำสุดที่ 1,231.32 จุด “โมนิก้า” จึงขอปรบมือให้กับความพยายามของนักลงทุนที่ช่วยกันรับของกันสุดชีวิต ทิศทางของหุ้นถึงเริ่ดสะแมนแตนอย่าบอกใครเชียว! หากวันนี้สถานการณ์รอบด้านไม่มีอะไรเลวร้ายลงไปกว่า ดัชนีน่าจะเดินหน้าขึ้นไปยืนเหนือ 1,250 จุดอีกครั้งนะคะ
*ถึงกระนั้นต้องเฝ้าระวังท่าทีของ PTT ควบคู่กันไป เพราะเป็นหนึ่งในตัวชี้นำดัชนีที่สำคัญ หากราคาน้ำมันดิบยังอ่อนตัว พี่เบิ้มก็คงกลายเป็นตัวถ่วงตลาดหุ้นต่ออีกหนึ่งวัน..คิดดูแล้วกัน วานนี้หุ้นรูดลงมาปิดที่ 198 บาท ลบไป 8 บาท หรือลงไป 3.88% ด้วยมูลค่า 3.72 พันล้านบาท มีผลทำให้ดัชนีรูดลงไป 2.40 จุด “โมนิก้า” ถือเป็นจังหวะที่นักเล่นต้องคิดมากหน่อยเจ้าค่ะ
*เช่นเดียวกับในรายของ GL รู้ทั้งรู้ว่า ผลประกอบการโตแบบสุดลิ่มทิ่มประตู แต่เมื่อดูจากค่า P/E  62 เท่า มันทำให้ “โมนิก้า” ต้องชั่งใจว่า “ซื้อ” กับ “ขาย” อันไหนเป็นทางเลือกที่สุด เผอิญเดี๊ยนไม่ใช่ผู้เล่นหลัก จึงยกให้เป็นหน้าที่ของผู้เล่นก็แล้วกัน ล่าสุดหุ้นวิ่งขึ้นมาปิดที่ 22.80 บาท บวกไป 1.80 บาท หรือขึ้นไป 8.60% ด้วยมูลค่า 660 ล้านบาท มันเป็นประเด็นที่คิดไม่ตกจริงๆ นะคะ
*ส่วนในรายของ SCI หลังจากผ่านการเทขายจนสะเด็ดน้ำได้ที่ หุ้นก็ขยับขึ้นอย่างเป็นล่ำเป็นสัน แถมได้รับแรงหนุนจากค่า P/E 18 เท่าเป็นตัวเสริมสร้างความมั่นใจ วานนี้ถึงเห็นหุ้นพุ่งขึ้นมาปิดที่ 8.55 บาท บวกไป 0.80 บาท หรือขึ้นไป 10% ด้วยมูลค่า 550 ล้านบาท พร้อมกับเป็นการตอกย้ำเรื่องที่เม้าท์ให้ฟังเมื่อวันก่อนว่า กระชากขึ้นมายืนเหนือแนวต้าน 8 บาท เพื่อขึ้นไปทดสอบแนวต้าน 9 บาทแบบนี้..สุดซอยไปเลยดีกว่าเจ้าค่ะ
*เหมือนกับกรณีของ CKP กระชากขึ้นมาปิดที่ 2.12 บาท บวกไป 0.16 บาท หรือขึ้นไป 8% ด้วยมูลค่า 300 ล้านบาท “โมนิก้า” ถือเป็นช็อตต่อเนื่องที่เม้าท์ให้ฟังตั้งแต่วันก่อน และวันนี้ยังยืนยันประเด็นดังกล่าวเหมือนเดิมว่า หุ้นพื้นฐานดีควรมีราคาสูงกว่านี้ บวกกับโครงสร้างของบริษัทเข้าที่เข้าทางมากขึ้นเรื่อยๆ วันนี้ถึงต้องเล่นตามน้ำต่อไปอีกวันไงล่ะค่ะ
*อีกหนึ่งรายที่เหมาะต่อการเล่นตามน้ำมากๆ “โมนิก้า” ขอแนะนำให้แฟนคลับหันมามอง J เพื่อเสนอเป็นทางเลือกให้กับพวก “มาเร็ว เคลมเร็ว” เพราะรูปแบบของหุ้นไม่สามารถมองยาวได้เลยพับผ่าซิ! แถมในอดีตเคยมีตัวอย่างของหุ้นที่ทำธุรกิจ “พัฒนาศูนย์การค้า” และ “บริหารพื้นที่ให้เช่า” มันมาแค่แว้บๆ จึงทำให้ราคาปิดที่ 3.44 บาท บวกไป 0.32 บาท หรือขึ้นไป 10% เป็นจังหวะที่ห้ามกะพริบตา..วันนี้เคาะได้ ต้องรีบเคาะ และรีบออก..อิอิอิ
*สำหรับในรายของ SAMART ก่อนหน้านี้ทำท่าเรื่อยๆ เปื่อยๆ ไม่เร่งอะไรมากมายมาประมาณ 1 เดือน พอถึงปลายสัปดาห์ที่ผ่านมา กลับมีแรงซื้อไหลเข้ามาเป็นจำนวนมาก หุ้นเลยเด้งจากฐาน 15 บาทอย่างรวดเร็ว และดูเหมือนจะมีคนแห่ตามเข้ามาเป็นจำนวนมาก หุ้นถึงทะยานขึ้นมาปิดที่ 17.70 บาท บวกไป 1 บาท หรือขึ้นไป 6% ด้วยมูลค่า 280 ล้านบาทแบบนี้…วันนี้ตามไปดูเลยเจ้าค่ะ
*ส่วนในรายของ BIGC มีการตีประเด็นข่าวกลุ่มกาสิโนเตรียมขายหุ้นทิ้ง และตัวเต็งที่เข้ามาร่วมชิงชัยในครั้งนี้ก็อยู่แค่ 3 กลุ่ม คือ ซีพี-เสี่ยเจริญ-เซ็นทรัล วานนี้ถึงเห็นเปิดกระโดดเป็นวันที่สอง โดยวันแรกมีข่าวหุ้นเปิดที่ 210 บาท จากเดิมอยู่แค่ 197 บาท ขณะที่วานนี้เปิดที่ 237 บาท จากเดิมอยู่ที่ 226 บาท “โมนิก้า” ถือเป็นช็อตของพวกที่ชอบเล่นกับของร้อนพะยะค่ะ
*ป.ล. วันนี้เอาแค่สั้นๆ ไม่ต้องคิดอะไรมาก ของมันเห็นกันอยู่แล้วว่า หุ้นไม่แพงอย่างที่คิด..ถ้าคิดจะเล่นต้อง “มือไว ใจกล้า” นะตัวเอง